钦定古今图书集成/理学汇编/文学典/第125卷 > 《祭尹师鲁文》前人
## 钦定古今图书集成/理学汇编/文学典/第125卷 > 《祭尹师鲁文》前人

嗟乎师鲁！辨足以穷万物，而不能当一狱吏；志可以
狭四海，而无所措其一身。穷山之崖，野水之滨，猿猱
之窟，麋鹿之群，犹不容于其间兮，遂即万鬼而为邻。
嗟乎师鲁！世之恶子之多，未必若爱子者之众，何其
穷而至此兮，得非命在乎天而不在乎人。方其奔颠
斥逐，困死艰屯，举世皆冤，而语言未尝以自及。以穷
至死，而妻子不见其悲忻。用舍进退，屈伸语默，夫何
能然，乃学之力。至其握手为诀，隐几待终，颜色不变，
笑言从容，死生之间，既已能通于性命；忧患之至，宜
其不累于心胸。自子云逝，善人宜哀，子能自达，予又
何悲？惟其师友之益，平生之交，情之难忘，言不可究。
嗟乎师鲁！“自古有死，皆归无物。惟圣与贤，虽埋不没。
子于文章，焯若星日。子之所为，后世师法，虽嗣子尚
幼，未足以付予，而世人藏之，庶可无虞坠失。子于众
人，最爱予文，寓辞千里，侑此一樽，冀以慰子。”闻乎不
闻。